
A termékazonosító vámtarifaszámok áruazonosítóként történő alkalmazása az egyes nemzeti jogszabályinkban

Dolgozatomban a nemzeti szabályozásunkban megmutatkozó eltéréseket ismertettem, melyek az áruosztályozás tekintetében fordulnak elő. A tarifális szempontú eltérések szó hallatán, azonban nem kifejezetten a Kombinált Nómenklatúrával való szó szoros értelemben vett szembehelyezkedést kell érteni, hanem a nemzeti jogszabályainkban alkalmazott tarifa időállapotot elsősorban, de nagyító alá kerültek az egyéb módon előforduló osztályozási problémák is.
A dolgozat témaköreit bevezető, általános áttekintő után az első fejezetet tárgyaltam bővebben, mivel az ott megjelenő adott terméket érintő problémakör a legszélesebb. Ez vonatkozik tehát a gépjárművekre, ezen belül pedig a bemutatott főbb járműkategóriákra. Ennél a résznél belefoglaltam egy az Európai Unió Bírósága által kiadott ítéletet is, amellyel szintén az áruosztályozás fontosságára utalok az itt tárgyalt termékkörök kapcsán.
Az ásványolajtermékek tekintetében a Jövedéki törvényben élesen megmutatkozó áruosztályozást érintő problematikát vetem fel, a továbbiakban pedig az alkatrészekre irányuló hazai szabályozás szemben állását a tarifális szempontú megítéléssel. Ezt a blokkot két részre bontva tartottam jobban szemléltethetőnek. Első ízben az alkatrész, mint orvosi segédeszköz került prezentálásra, majd két vámtarifaszám elhatárolásában megjelenő áruosztályozási hibára irányítottam a figyelmet, melyben segítségemre volt a Nemzeti Adó-és Vámhivatal hivatalos oldalán fellelhető leírás.
A NETA törvényt, valamint a fémkereskedelemről szóló szabályozást egyaránt érintettem ezután, mivel ezekben a jogszabályokban tárgyalt termékkörök koordinálásában az állam is tevékenyen részt vesz. A NETA által szabályozott termékek közül kiemelésre került a cukor, az ízesített sör és a szörp. Ez a bontás egyfajta sorrendet is jelent. Ahogy haladunk a törvény vonatkozásában előre, úgy jutunk el a legkisebbtől a legnagyobb áruosztályozási nehézséget érintő kérdésekig. A fémekre vonatkozó rendelkezések ugyanezt a logikát követik a dolgozatomban.
Végezetül a Konferencia időpontjára tekintettel illesztettem bele, mint érdekességet a gyógyszerkészítményekre vonatkozó szabályozást.
Összegzésemben, a széles kutatást alátámasztva, írtam egy a tudományos munkám lezárásakor bejelentett aktualitásról, amely kapcsolatba hozható dolgozatom témájával.
Tudományos diákköri dolgozatom alapos kutatómunka során, kellő gondossággal, a valóságnak megfelelő jogszabályok és ismeretanyagok alapján készítettem.
Érdemes elolvasni!



